Minggu, 22 Agustus 2010
Kahilangan Dauh
BLOG BERITA, BILA bulan puasa di kampung Palui makin batambah rami karna kakanakan banyak nang parai sakulahnya wan ada jua warganya nang baastilah bulikan ka kampung handak bagagarumut kaluarga manyambut bulan suci Ramadhan. Apalagi bulan puasa banyak acara-acara kaagamaan kaya tadarusan, tarawih, pasar wadai, tamasuk jua bagarakan sahur. Bagarakan subuh gasan urang bamasak makan sahur tamasuk nang paling rami. Mulanya bagarakan sahur ini hanya diumpati kakanakan haja nang bakuliling RT tapi ahirnya jadi makin rami karna bubuhan pamuda wan nang tuhanya umpatan jua.Bahkan ahirnya bahaharatan antara kampung nang sabuah lawan kampung lainnya. Kalu pada pamulaannya nang dipukulnya hanya barang-barang bakas kaya panci buruk, ember, wasi tapi imbah bahaharatan antar kampung maka mulai rami basaingnnya. Ada nang manyiapakan babun, kanung, sarunai wan gongnya, maka kampung lain manyainginya lawan mik ditambah wan lagu-lagu dangdut. “Nah Lui, ujar Garbus. “Kampung kita jangan sampai kalah, makanya kakanakan supaya diatur bujur-bujur, supaya tartib jangan sampai mangganggu kaamanan karna bagarakan sahur ini tujuannya baik jangan sampai jadi hual atawa bakalahian lawan urang lain.” “Kalu kaya itu, ikam Bus ai lawan Tulamak, Tuhirang jadi huhulu agahnya,” ujar Palui. “A-arakan harus disasuaiakan lawan kabiasaan, kita adakan hadrah lalu isuknya sinuman sambil mambaca salawat.Ikam Tulamak manyiapakan garubak, Tuhirang ma atur kakanakan supaya bapakaian jubah, Tukacil manyiapakan lampu satrongking jangan kada ingat curung mik nang ganal supaya nyaring,” ujar Garbus. “Subuh kaina ikam Tulamak ai bawa garubak kaparak masigit lalu pacul dauhnya ikat kuat-kuat gasan kita arak dalam barisan salawat,” ujarnya. Subuh itu rami banar saling basaing antar kampung, kadada nang kawa mangalahakan catukan dauhnya Tulamak nang bairama kasidah wan irama dangdut sambil batandik-tandik sapanjang jalan. Kuriakan bubuhan kakanakan sambil baampik manyurakinya.Mulai pukul dua sampai pukul ampat bubuhannya kuliling kampung ahirnya bamandak dihalaman rumah Palui. Karna kauyuhan maka masing masing bulikan handak makan sahur. Wayah parak subuh, Kaum masigit galu basuara di mik manggaraki warganya mambawai sumbahyang, sampai parau suaranya sambil mangumumakan kahilangan dauh.“Bangun.....bangun.....sembahyang subuh sudah parak, aku tapaksa bakiayauan haja liwat mik karna dauh hilang, dauh hilang..... dauh hilang dicuntan maling.....,” ujar Kaum masigit. Palui bagagas imbah mandangar pangumuman Kaum masigit lalu inya bagamat kaluar manarik garubak baisi dauh nang ada dihalaman rumahnya. “Pak Kaum ujar Palui, maafakan kakanakan malam tadi kada bapadah mainjam dauh gasan bagarakan, ulun minta maaf jua,” ujar nya sambil mancium tangan Kaum.
Diposkan oleh KANDANGAN TV ONLINE di 8/22/2010 09:46:00 AM
Label: Kisah Palui
Langganan: Poskan Komentar (RSS)
ind_Latn ban_Latn bjn_Latn bjn_Latn bjn_Latn zsm_Latn